Ny skarp leasingpris på Hyundai Ioniq 6

Et facelift af Hyundai Ioniq 6 er på vej og sydkoreanerne vil derfor gerne have skudt den eksisterende model af. Derfor har de nys introduceret helt nye, meget lave, leasingpriser for modellen. Den store sedan kan faktisk leases for en månedlig ydelse på helt ned til 1.995 kroner – hvis du er villig til at spytte en stor udbetaling.

Men lige gyldigt om man vælger stor eller lille udbetaling er der tale om et særdeles godt tilbud, hvis man bruger vores traditionelle rettesnor; at totalomkostningerne skal være mindre end 50 procent af kontantprisen. Således svinger disse mellem 47 og 36 procent, alt efter variant og størrelsen på udbetalingen.

Tilbudet gælder i sagens natur kun lagerbiler – og det gælder udelukkende Long Range-udgaven, der har en rækkevidde på op til 614 WLTP-kilometer. Man kan til gengæld vælge mellem to udstyrsvarianter; Advanced og Ultimate.

Advanced Long Range (77,4 kWt batteri) ved 10.000 km/år. Kontantprisen er på 339.995 kroner.

Udbetaling | Månedlig ydelse | Minimumspris* | Totalomkostninger | Procent**
14.995 kr. | 3.995 kr. | 63.935 kr. | 159.815 kr. | 47,01 %
29.995 kr. | 2.995 kr. | 66.935 kr. | 138.815 kr. | 40,83 %
49.995 kr. | 1.995 kr. | 74.935 kr. | 122.815 kr. | 36,12 %

* Efter 12 måneder.
** Totalomkostninger kontra kontantpris.

Advanced er spækket med udstyr, herunder adaptiv fartpilot, 2-zonet klimaanlæg, 12,3-touchskærm med navigation og digital instrumentering, varme i rat samt for- og bagsæder, bakkamera, aktiv blind vinkel-sensor og head-up display. Derudover får du Bluetooth med stemmegenkendelse, LED-matrix forlygter med nær- og fjernlys samt fjernlysassistent og projektørlinse, varmepumpe, batterivarmer med pre-conditioner funktion, automatisk nødbremse med krydsfunktion – og meget mere.

Ioniq 6 Ultimate

Går du et trin op til Ultimate-varianten, er der naturligvis flere æg i bakken. Her tilføjes 360 grader omgivelseskamera, ventilerede forsæder, lædersæder, førersæde med memory funktion, Bose Premium-lydanlæg, blindvinkel-sensor med visning i instrumentering, automatisk nødbremse ifm. bakning samt automatisk parkeringsassistent med fjernbetjening.

Ultimate Long Range (77,4 kWt batteri) har en kontantpris på 359.995 kroner. Leasingtilbudet – med de vanlige 10.000 km/år – er som følger:

Udbetaling | Månedlig ydelse | Minimumspris* | Totalomkostninger | Procent**
14.995 kr. | 4.295 kr. | 67.535 kr. | 170.615 kr. | 47,39 %
29.995 kr. | 3.495 kr. | 72.935 kr. | 156.815 kr. | 43,56 %
49.995 kr. | 2.395 kr. | 79.735 kr. | 137.215 kr. | 38,12 %

* Efter 12 måneder.
** Totalomkostninger kontra kontantpris.

Ekstra kilometer kan tilkøbes fra 300 kroner for hver 5.000 kilometer. Prisen inkluderer leveringsomkostninger og serviceaftale. Forsikring, grøn ejerafgift, strøm og øvrige variable omkostninger er ikke inkluderet. Læs eventuelt mere hos Hyundai Danmark.

Læs også: 11 elbiler du kan lease for under 3.500 kroner.

Ny skarp leasingpris på Hyundai Ioniq 6