Hyundai holder garagesalg: Ioniq 6 ryger under 300.000 kroner

Elbilmarkedet er blevet en regulær priskrig – og nu melder Hyundai sig for alvor ind. Den koreanske producent har nemlig hevet kniven frem og skåret yderligere 53.000 kroner af prisen på sin futuristiske sedan, Ioniq 6. Resultatet? En fuldblods elbil med rækkevidde på over 600 kilometer til under 300.000 kroner.

Det er en pris, der placerer Ioniq 6 i et helt nyt felt. Pludselig ligger den ikke længere og duellerer med dyre premium-modeller, men sniger sig ned i samme prisklasse som kompakte elbiler. For dig som forbruger betyder det, at du kan få både plads, luksus og lynopladning til en pris, der før var forbeholdt mere skrabede løsninger.

Med den nye kampagnepris koster en Ioniq 6 Advanced Long Range 294.995 kroner – og den variant er alt andet end skrabet. Her får du Hyundais største batteripakke med en officiel rækkevidde på op til 614 kilometer (WLTP). Elbilen bygger på 800V-teknologi, som gør det muligt at lynlade fra 10 til 80 procent på blot 18 minutter, hvis du rammer en hurtig DC-lader.

Kabinen er pakket med udstyr: 12,3-tommer touchskærm med navigation, digitalt cockpit, head-up display, adaptiv fartpilot, matrix-LED-forlygter og varme i både for- og bagsæder. Kort sagt, alt det, du forventer af en moderne elbil – bare uden den forventede merpris.

Slagtilbud med udløbsdato

Hvis du er typen, der ikke vil nøjes, kan du gå efter Ultimate-udgaven, som nu koster 314.995 kroner. Her får du blandt andet BOSE-lydanlæg, ventilerede lædersæder, 360 graders kamera og elektriske sæder med memoryfunktion. Før stod prisen på 368.490 kroner – så også her er der barberet 53.495 kroner af.

Hyundai kalder det selv en prisjustering, men det ligner mest af alt et garagesalg. Målet er at rydde pladsen til næste generation af Ioniq 6, og det betyder hurtig levering af biler, der allerede står klar hos forhandlerne.

Men du skal ikke trække den for længe: Bilen skal være indregistreret senest 31. december 2025, og tilbuddet gælder kun, så længe lager haves.

Så hvis du har gået og ventet på det rette tidspunkt til at tage springet til en elbil, kan det meget vel være nu.

Hyundai holder garagesalg: Ioniq 6 ryger under 300.000 kroner