Hyundai klar med danske priser på Ioniq 6

At dømme ud fra bevågenheden på nettet, så er Hyundai Ioniq 6 én af mest ventede biler i 2023. Den var da også repræsenteret på vores egen liste over de 10 mest ventede elbiler i år.

Nu kan Hyundai så afsløre de danske priser og modelprogrammet for Ioniq 6, der får premiere i weekenden 29. og 30. april hos landets Hyundai-forhandlere. Priserne kommer til at starte ved 374.995 kroner.

Ligesom Ioniq 5 er Ioniq 6 bygget på platformen E-GMP, der er med til at gøre den hurtige opladning og store rækkevidde mulig. Samtidig er den ekstremt aerodynamisk og vindmodstandskoefficienten er kun 0,21, hvilket er blandt de laveste i markedet.

”Interessen for Ioniq 6 har været enorm og det er tydeligt, at danskerne gerne vil have elbiler med et iøjnefaldende design, lang rækkevidde og lynhurtig opladning”, siger Annegrethe Skovby, pressechef for Hyundai Danmark og fortsætter:

”Ioniq 6 har en rækkevidde på op til 614 km og mulighed for at lynlade op til 351 km på bare 15 minutter, så derfor har den også potentiale som firmabil.”

To batteristørrelser og op til tre udstyrsvarianter

For startprisen på 374.995 kroner får man varianten med 53 kWh i udstyrsvarianten Essential med baghjulstræk. Det giver en rækkevidde på op til 429 kilometer på en fuld opladning.

Her får du 12.3” touchskærm med dansk navigation og Bluelink og den lige så store digitale instrumentering. Bilen byder også på varme i rattet og på forsæder, adaptiv fartpilot med Stop & Go, 2-zonet klimaanlæg, LED-forlygter til nær- og fjernlys, aktiv blindvinkel-sensor, automatisk nødbremse med fodgænger- og cyklistgenkendelse, en batterivarmer, som sørger for, at batteriet har den optimale temperatur til at lade effektivt – også i koldt vejr og en varmepumpe.

Bruger du 30.000 kroner yderligere får du udstyrsvarianten Advanced. Her får man yderligere head-up display, el-betjente forsæder, elektrisk lændestøtte til passager, varme i bagsæder, LED matrix forlygter for nær- og fjernlys inkl. fjernlysassistent, varmedæmpende forrude samt Highway Driving Assist – også kaldet motorvejsassistent samt automatisk nødbremse med krydsfunktion.

Mere end 600 kilometer rækkevidde

IONIQ 6 med batteripakken på 77,4 kWh giver en rækkevidde på op til 614 km og mulighed for anhængertræk med en vægt på helt op til 1500 kg. Her starter priserne ved 399.995 kroner for udstyrsvarianten Essential med baghjulstræk.

For 30.000 kroner mere kan man få udstyrsvarianten Advanced, mens priserne for udstyrsvarianten Ultimate starter på 464.995 kr. Udover al udstyret i Essential- og Advanced-varianterne tilbyder Ultimate-varianten bl.a. også på 360 graders-omgivelseskamera, blindvinkel-sensor med visning i instrumentering, BOSE-lydanlæg, elektriske forsæde med hukommelsesfunktion, ventilerede forsæder, nødbremse i forbindelse med bakning samt fjernbetjent parkering.

V2L-teknologi og frunk

Ioniq 6 understøtter V2L-teknikken, der muliggør tilslutningen af 220 volt udstyr til ladestikket. Således kan du lade elcyklen når du er på tur eller tilslutte den elektriske grill.

Derover er der bagagerum både foran og bagi på IONIQ 6. Foran er der gjort plads til et ekstra opbevaringsrum på op til 45 liter, som f.eks. kan bruges til opbevaring af ladekabel. Mens bagagerummet bagerst rummer 401 liter.

Herunder kan du se priserne for de forskellige modeller:

Model | Batteri/ydelse | Rækkevidde | Pris
Standard range Essential | 53 kWh/151 hk | 429 kilometer | 374.995 kroner
Standard range Advanced | 53 kWh/151 hk | 429 kilometer | 404.995 kroner
Long Range Essential | 77,4 kWh/229 hk | 614 kilometer | 399.995 kroner
Long Range Advanced | 77,4 kWh/229 hk | 614 kilometer | 429.995 kroner
Long Range Ultimate | 77,4 kWh/229 hk | 614 kilometer | 464.995 kroner.
Long Range Performance Advanced | 77,4 kWh/325 hk AWD | 583 kilometer | 464.995 kroner
Long Range Performance Ultimate | 77,4 kWh/325 hk AWD | 583 kilometer | 504.995 kroner

Hyundai klar med danske priser på Ioniq 6